CELEX: 52018PC0539
Language: sk
Date: 2018-07-18
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie 2009/1013/EÚ, ktorým sa Rakúsku povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty

EURÓPSKA KOMISIA
            V Bruseli18. 7. 2018
            COM(2018) 539 final
            2018/0288(NLE)
            Návrh
            VYKONÁVACIE ROZHODNUTIE RADY,
            ktorým sa mení vykonávacie rozhodnutie 2009/1013/EÚ, ktorým sa Rakúsku povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               Podľa článku 395 ods. 1 smernice 2006/112/ES z 28. novembra 2006 o spoločnom systéme dane z pridanej hodnoty („smernica o DPH
                  1
               “) môže Rada jednomyseľne na návrh Komisie povoliť ktorémukoľvek členskému štátu uplatňovať osobitné opatrenia odchyľujúce sa od ustanovení tejto smernice s cieľom zjednodušiť postup pri výbere DPH alebo zabrániť určitým druhom daňových únikov alebo vyhýbaniu sa daňovým povinnostiam.
            
            
               Rakúsko požiadalo listom, ktorý Komisia zaevidovala 23. marca 2018, o povolenie naďalej uplatňovať opatrenie odchyľujúce sa od článkov 168 a 168a smernice 2006/112/ES s cieľom vylúčiť z práva na odpočet dane DPH na tovar a služby, ktoré zdaniteľná osoba z viac ako 90 % používa na svoje súkromné účely alebo na účely svojich zamestnancov, respektíve vo všeobecnosti na nepodnikateľské účely alebo nehospodárske činnosti. Listom, ktorý Komisia zaevidovala 4. apríla 2018, Rakúsko zaslalo správu o uplatňovaní tohto opatrenia vrátane preskúmania pomeru rozdelenia uplatňovaného na právo na odpočet DPH, ako sa vyžaduje v článku 2 vykonávacieho rozhodnutia 2009/1013/EÚ
                  2
                zmeneného vykonávacím rozhodnutím 2015/2428/EÚ
                  3
               .
            
            
               Komisia v súlade s článkom 395 ods. 2 smernice 2006/112/ES informovala listom z 11. apríla 2018 ostatné členské štáty o tejto žiadosti Rakúska. Listom z 12. apríla 2018 Komisia oznámila Rakúsku, že má všetky informácie potrebné na posúdenie danej žiadosti.
            
            
               Všeobecný kontext
            
            
               V článku 168 smernice 2006/112/ES sa stanovuje, že zdaniteľná osoba má právo odpočítať DPH účtovanú pri nákupoch tovaru a služieb na účely svojich zdaniteľných transakcií. V článku 168a ods. 1 smernice 2006/112/ES sa ustanovuje, že DPH z výdavkov súvisiacich s nehnuteľným majetkom, ktorý je súčasťou majetku podniku zdaniteľnej osoby a používa sa tak na účely podnikateľskej činnosti, ako aj na nepodnikateľské účely, je odpočítateľná len do tej miery, v akej sa tento majetok používa na účely podnikateľskej činnosti zdaniteľnej osoby. Podľa článku 168a ods. 2 smernice 2006/112/ES môžu členské štáty uplatňovať toto pravidlo aj vo vzťahu k výdavkom súvisiacim s iným tovarom, ktorý je súčasťou majetku podniku, podľa svojich kritérií.
            
            
               Cieľ opatrenia, ktorý Rakúsko sleduje, sa odchyľuje od týchto zásad a z práva na odpočet úplne vyníma DPH na tovar a služby, ktoré zdaniteľná osoba používa z viac ako 90 % na súkromné alebo nepodnikateľské účely, a to vrátane nehospodárskych činností.
            
            
               Odchyľujúce sa opatrenie Rakúska bolo pôvodne povolené rozhodnutím Rady 2004/866/ES z 13. decembra 2004
                  4
                na obdobie do 31. decembra 2009 a bolo opätovne povolené vykonávacím rozhodnutím Rady 2009/1013/EÚ z 22. decembra 2009
                  5
                na obdobie do 31. decembra 2012 a vykonávacím rozhodnutím Rady 2012/705/EÚ z 13. novembra 2012 na obdobie do 31. decembra 2015
                  6
                a vykonávacím rozhodnutím Rady (EÚ) 2015/2428 z 10. decembra 2015 na obdobie do 31. decembra 2018
                  7
               .
            
            
               Rakúsko vo svojej súčasnej žiadosti informovalo Komisiu, že doteraz úspešne uplatňovalo toto osobitné opatrenie a uviedlo, že opatrenie je veľmi užitočné z hľadiska zjednodušenia výberu DPH a zabránenia daňovým únikom a vyhýbaniu sa daňovým povinnostiam, ako aj zlepšenia spravodlivého zdaňovania, čo vedie k zvýšeniu daňovej disciplíny. Zrušenie výnimky by viedlo k neodôvodnenej výhode peňažného toku v prospech zdaniteľnej osoby, ktorá používa tovar alebo službu len okrajovo na obchodné účely a ktorá má povolené odpočítať DPH pri tomto vedľajšom obchodnom použití v porovnaní so zdaniteľnou osobou, ktorá používa tovar alebo službu len na obchodné účely. Následná minimálna zmena pomeru medzi súkromným a podnikateľským využívaním tovaru alebo služby, ktoré sa používajú len okrajovo na podnikateľské účely, by viedla k úprave odpočítanej DPH. Táto malá úprava by bola neprimeraná tak z pohľadu daňovníka, ako aj z pohľadu daňovej správy.
            
            
               Vo všeobecnosti sa odchýlky udeľujú na obmedzené obdobie tak, aby sa dalo posúdiť, či je osobitné opatrenie primerané a účinné. Komisia v tejto súvislosti na základe informácií poskytnutých Rakúskom usudzuje, že rozdelenie v pomere 90 % na podnikateľské a 10 % na nepodnikateľské použitie naďalej predstavuje dobrý základ pre oddelenie transakcií, v súvislosti s ktorými sa použitie na podnikateľské účely môže považovať za zanedbateľné.
            
            
               Dotknuté osobitné opatrenie je preto pre daňové správy a podniky nápomocné, keďže nie je potrebné žiadne monitorovanie následného použitia tovaru a služieb, na ktoré sa vyňatie z práva na odpočet uplatňovalo v čase ich nadobudnutia, predovšetkým pokiaľ ide o možné zdanenie osobnej spotreby podľa článku 16 alebo článku 26 smernice 2006/112/ES alebo úpravy odpočítania dane, ako sa vyžaduje podľa článkov 184 až 192 uvedenej smernice. Predĺženie platnosti odchyľujúceho sa opatrenia je preto primerané.
            
            
               Každé predĺženie platnosti by však malo byť dočasné tak, aby sa dalo posúdiť, či sú podmienky, na ktorých sa odchýlka zakladá, naďalej platné. Navrhuje sa preto predĺžiť uplatňovanie odchýlky do konca roka 2021 a požiadať Rakúsko, aby v prípade, že by sa malo uvažovať o ďalšom predĺžení platnosti na obdobie po roku 2021, predložilo najneskôr do 31. marca 2021 spoločne so žiadosťou o predĺženie aj správu, ktorej súčasťou bude preskúmanie uplatňovaného rozdelenia na podnikateľské a nepodnikateľské použitie, na ktorom sa vyňatie z práva na odpočet zakladá.
            
            
               Existujúce ustanovenia v oblasti návrhu
            
            
               V článku 176 smernice 2006/112/ES sa stanovuje, že Rada určuje, pri ktorých výdavkoch nevzniká právo na odpočet DPH. Dovtedy Rada dáva členským štátom právo zachovať výnimky, ktoré sa uplatňovali k 1. januáru 1979. Preto existuje celá rada ustanovení „status quo“, ktorými sa obmedzuje právo zdaniteľných osôb na odpočet.
            
            
               Bez ohľadu na predchádzajúce iniciatívy zamerané na stanovenie pravidiel týkajúcich sa kategórií výdavkov, na ktoré sa obmedzenie práva na odpočet
                  8
                môže vzťahovať, je uplatňovanie takejto odchýlky do harmonizácie týchto pravidiel na úrovni EÚ primerané.
            
            
               2.VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               Konzultácie so zainteresovanými stranami
            
            
               Neuplatňuje sa.
            
         
         
            
               Získavanie a využívanie expertízy
            
            
               Externá expertíza nebola potrebná.
            
            
               Posúdenie vplyvu
            
            
               Cieľom návrhu je zjednodušiť postup pri výbere DPH, a preto má potenciálne priaznivý dosah na podniky aj správne orgány. Rakúsko toto riešenie označilo za vhodné opatrenie, pričom je porovnateľné s inými bývalými a súčasnými odchýlkami.
            
            
               3.PRÁVNE PRVKY NÁVRHU
            
            
               Zhrnutie navrhovaného opatrenia
            
            
               Cieľom návrhu je povoliť Rakúsku naďalej uplatňovať opatrenie odchyľujúce sa od článkov 168 a 168a smernice 2006/112/ES s cieľom úplne vylúčiť z práva na odpočet dane DPH na tovar a služby, ktoré zdaniteľná osoba z viac ako 90 % používa na súkromné účely alebo na účely svojich zamestnancov, respektíve vo všeobecnosti na nepodnikateľské účely alebo nehospodárske činnosti.
            
            
               Rakúsko má pri každej žiadosti o predĺženie opatrenia tento pomer rozdelenia a nevyhnutnosť odchyľujúcich sa opatrení preskúmať a podať o tom správu.
            
            
               Právny základ
            
            
               Článok 395 ods. 1 smernice Rady 2006/112/ES z 28. novembra 2006 o spoločnom systéme dane z pridanej hodnoty.
            
            
               Zásada subsidiarity
            
            
               Vzhľadom na ustanovenie smernice Rady 2006/112/ES, z ktorého návrh vychádza, sa zásada subsidiarity neuplatňuje.
            
            
               Zásada proporcionality
            
            
               Návrh je v súlade so zásadou proporcionality z týchto dôvodov:
            
            
               Toto rozhodnutie sa týka povolenia udeleného členskému štátu na základe jeho vlastnej žiadosti a neukladá žiadnu povinnosť.
            
            
               Vzhľadom na úzky rozsah pôsobnosti odchýlky je osobitné opatrenie úmerné sledovanému cieľu. Zníži sa tým administratívna záťaž a len mierne sa zvýši daňová záťaž pre zdaniteľné osoby, ktoré tovar alebo služby používajú na obchodné účely do rozsahu 10 %.
            
            
               Výber nástrojov
            
            
               Navrhované nástroje: vykonávacie rozhodnutie Rady.
            
            
               Iné prostriedky by neboli primerané z týchto dôvodov:
            
            
               Podľa článku 395 smernice Rady 2006/112/ES je výnimka zo spoločných pravidiel o DPH možná iba na základe povolenia Rady konajúcej jednomyseľne na návrh Komisie. Vykonávacie rozhodnutie Rady je jediný primeraný nástroj, keďže môže byť určené jednotlivým členským štátom.
            
         
         
            
               4.VPLYV NA ROZPOČET
            
            
               Návrh negatívne neovplyvní vlastné zdroje Únie z DPH.
            
            
               5.NEPOVINNÉ PRVKY
            
            
               Návrh je časovo obmedzený a obsahuje doložku o preskúmaní.
            
            
               2018/0288 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie 2009/1013/EÚ, ktorým sa Rakúsku povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty
                  9
               , a najmä na jej článok 395 ods. 1 prvý pododsek,
            
            
               so zreteľom na návrh Európskej komisie,
            
            
               keďže:
            
            
               (1)Vykonávacím rozhodnutím Rady 2009/1013/EÚ
                  10
                bolo Rakúsku udelené povolenie na odchyľujúce sa opatrenie. Uplatňovanie tohto odchyľujúceho sa opatrenia bolo vykonávacím rozhodnutím Rady 2012/705/EÚ
                  11
                následne predĺžené do 31. decembra 2015 a vykonávacím rozhodnutím Rady (EÚ) 2015/2428
                  12
                do 31. decembra 2018.
            
            
               (2)Osobitné opatrenie sa odchyľuje od článkov 168 a 168a smernice 2006/112/ES, ktorými sa upravuje právo zdaniteľných osôb na odpočet dane z pridanej hodnoty (DPH) z tovaru a služieb, ktoré im boli dodané a poskytnuté na účely ich zdaniteľných transakcií. Cieľom odchyľujúceho sa opatrenia je vyňať DPH na tovar a služby z práva na odpočet, ak tento tovar a služby používa zdaniteľná osoba v rozsahu viac ako 90 % na súkromné účely alebo na účely jej zamestnancov, respektíve vo všeobecnosti na nepodnikateľské účely alebo nehospodárske činnosti.
            
            
               (3)Cieľom tohto osobitného opatrenia je zjednodušiť postup pri účtovaní a výbere DPH. Výška dane splatnej na úrovni konečnej spotreby je ovplyvnená iba v zanedbateľnej miere.
            
            
               (4)Listom, ktorý Komisia zaevidovala 23. marca 2018, Rakúsko požiadalo o povolenie naďalej uplatňovať toto osobitné opatrenie.
            
            
               (5)Listom, ktorý Komisia zaevidovala 4. apríla 2018, Rakúsko zaslalo správu o uplatňovaní osobitného opatrenia vrátane preskúmania pomeru rozdelenia uplatňovaného na právo na odpočet DPH, ako sa vyžaduje v článku 2 vykonávacieho rozhodnutia 2009/1013/EÚ.
            
            
               (6)V súlade s článkom 395 ods. 2 druhým pododsekom smernice 2006/112/ES Komisia informovala ostatné členské štáty o žiadosti predloženej Rakúskom listom z 11. apríla 2018. Listom z 12. apríla 2018 Komisia oznámila Rakúsku, že má všetky informácie potrebné na posúdenie danej žiadosti.
            
            
               (7)Podľa informácií, ktoré poskytlo Rakúsko, sa právna a skutková situácia, ktorá opodstatnila terajšie uplatňovanie dotknutého osobitného opatrenia, nezmenila a naďalej pretrváva. Rakúsku by sa preto malo povoliť naďalej uplatňovať toto osobitné opatrenie počas ďalšieho obdobia, ale malo by sa obmedziť na obdobie do 31. decembra 2021, aby sa dala preskúmať nevyhnutnosť a účinnosť odchyľujúceho sa opatrenia a pomer rozdelenia na podnikateľské a nepodnikateľské použitie, na ktorom sa zakladá.
            
         
         
            
               (8)Ak bude Rakúsko považovať ďalšie predĺženie na obdobie po roku 2021 za potrebné, Komisii by sa mala spoločne so žiadosťou o predĺženie predložiť správa o uplatňovaní daného opatrenia, ktorej súčasťou bude preskúmanie uplatňovaného pomeru rozdelenia, a to najneskôr do 31. marca 2021 s cieľom ponechať Komisii dostatok času na preskúmanie žiadosti.
            
            
               (9)Odchýlka bude mať len zanedbateľný účinok na celkovú výšku dane vybranej na úrovni konečnej spotreby a nebude negatívne ovplyvňovať vlastné zdroje Únie pochádzajúce z dane z pridanej hodnoty.
            
            
               (10)Vykonávacie rozhodnutie 2009/1013/EÚ by sa preto malo zodpovedajúcim spôsobom zmeniť,
            
            
               PRIJALA TOTO ROZHODNUTIE:
            
            
               Článok 1
            
            
               Články 1 a 2 vykonávacieho rozhodnutia 2009/1013/EÚ sa nahrádzajú takto:
            
            
               „Článok 1
            
            
               Odchylne od článku 168 a článku 168a smernice 2006/112/ES je Rakúsko oprávnené úplne vyňať daň z pridanej hodnoty (DPH) za tovar a služby z práva na odpočet DPH, ak sú predmetný tovar a služby použité v rozsahu viac ako 90 % na súkromné účely zdaniteľnej osoby alebo jej zamestnancov, alebo všeobecnejšie na nepodnikateľské účely alebo nehospodárske činnosti.
            
            
               Článok 2
            
            
               Toto rozhodnutie stráca účinnosť 31. decembra 2021.
            
            
               Žiadosť o predĺženie platnosti odchyľujúceho sa opatrenia stanoveného v tomto rozhodnutí sa Komisii predloží najneskôr 31. marca 2021.
            
            
               K takejto žiadosti sa priloží správa o uplatňovaní tohto opatrenia, ktorej súčasťou je preskúmanie pomeru rozdelenia uplatňovaného na právo na odpočet DPH na základe tohto rozhodnutia.
            
            
               Článok 2
            
            
               Toto rozhodnutie sa uplatňuje od 1. januára 2019.
            
            
               Článok 3
            
            
               Toto rozhodnutie je určené Rakúskej republike.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 347, 11.12.2006, s. 1.
               
               
                  
                     (2)
                  
                        Ú. v. EÚ L 348, 29.12.2009, s. 21.
               
               
                  
                     (3)
                  
                        Ú. v. EÚ L 334, 22.12.2016, s. 12.
               
               
                  
                     (4)
                  
                        Ú. v. EÚ L 371, 18.12.2004, s. 47.
               
               
                  
                     (5)
                  
                        Ú. v. EÚ L 348, 29.12.2009, s. 21.
               
               
                  
                     (6)
                  
                        Ú. v. EÚ L 319, 16.11.2012, s. 8.
               
               
                  
                     (7)
                  
                        Ú. v. EÚ L 334, 22.12.2016, s. 12.
               
               
                  
                     (8)
                  
                        KOM (2004) 728 v konečnom znení – návrh smernice Rady, ktorou sa mení smernica 77/388/EHS s cieľom zjednodušiť povinnosti spojené s daňou z pridanej hodnoty (Ú. v. EÚ C 24, 29.1.2005, s. 10), stiahnutý 21. mája 2014 (Ú. v. EÚ C 153, 21.5.2014, s. 3).
               
               
                  
                     (9)
                  
                        Ú. v. EÚ L 347, 11.12.2006, s. 1.
               
               
                  
                     (10)
                  
                        Vykonávacie rozhodnutie z 22. decembra 2009, ktorým sa Rakúskej republike povoľuje naďalej uplatňovať opatrenie odchyľujúce sa od článku 168 smernice 2006/112/ES o spoločnom systéme dane z pridanej hodnoty (Ú. v. EÚ L 348, 29.12.2009, s. 21).
               
               
                  
                     (11)
                  
                        Vykonávacie rozhodnutie Rady z 13. novembra 2012, ktorým sa menia a dopĺňajú rozhodnutie 2009/791/ES a vykonávacie rozhodnutie 2009/1013/EÚ a ktorým sa Nemecku a Rakúsku povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 319, 16.11.2012, s. 8).
               
               
                  
                     (12)
                  
                        Vykonávacie rozhodnutie Rady (EÚ) 2015/2428 z 10. decembra 2015, ktorým sa mení rozhodnutie 2009/791/ES a vykonávacie rozhodnutie 2009/1013/EÚ, ktorými sa Nemecku a Rakúsku povoľuje naďalej uplatňovať opatrenie odchyľujúce sa od článkov 168 a 168a smernice 2006/112/ES o spoločnom systéme dane z pridanej hodnoty (Ú. v. EÚ L 334, 22.12.2015, s. 12).